
GOBIERNO TA APELA MIENTRAS CU LEY DI 
MATRIMONIO DI MESUN SEXO TA DEN PARLAMENTO 


MATRIMONIO 
IGUALITARIO TIN 
CU BIRA REALIDAD 


DIA 3 DI APRIL VENIDERO 


NUEBE AEROLINEA 
VENEZOLANO CLA PA 
REANUDA VUELONAN 
PA CORSOU 


ERIC RAS (CURPA): 
PUEBLO LO 
BENEFICIA CU CAMBIO 
DEN GOBERNACION 
NA ARUBA 

F 
undacion Orguyo Aruba a tuma 
nota di e conseho di casacion cu 
Gobierno a laga pidi, y esaki ta confir- 
ma locual Orguyo a bin ta trece dilan- 
ti for di 2019, cu exclui parehanan di 
mes un sexo di matrimonio ta discrim- 
inatorio y cu esey no ta wordo tolera 
pa Aruba su Constitucion. E conseho ta 
bolbe confirma e veredicto y interpre- 
tacion di Hof riba e tematica aki. 


Bay casacion pues no ta bay trece 
ningun cambio pa cu e obligacion cu 
tin pa habri e matrimonio pa parehanan 
di mesun sexo na Aruba. Pa e motibo 
aki Orguyo ta lamenta cu Gobierno a 
bay den casacion pa e parti cu Hof lo a 
surpasa su autoridad. 


Mirando cu e conseho di casacion 
mes ta bisa cu matrimonio mester 
bin, Orguyo no ta compronde e balor 
agrega pa gasta fondonan publico pa 
sigui bringa esaki. Esaki mirando cu 
e esencia di e veredicto lo no cambia. 
Specialmente si tene na cuenta cu e 
decision aki ta haci cu e discriminacion 
mester sigui perdura mas largo cu ta 
necesario. 


Orguyo ta di opinion cu Hof a cumpli 
debidamente cu su tarea. Na momento 
cu Aruba a haya su Status Aparte na 
1986, Aruba a bira e prome pais den 
reino Hulandes, na unda cu Corte ta 
haya e tarea pa salvaguardia cu nos 
leynan ta cumpli cu tur derecho humano 
hancra den nos propio Staatsregeling 
van Aruba, esta NOS Constitucion. 


E tarea aki, hancra den articulo I.22 
di nos Constitucion, ta comparabel 
na e tarea di Supreme Court di Merca, 
na unda por hala un ley un banda si 


esaki ta wordo considera inconstitu- 
cional. Evidentemente e fundadonan di 
nos Pais, incluso nos libertador Betico 
Croes, a haya derechonan humano 
asina importante, cu a pone e tarea aki 
den man di Corte pa salvaguardia cu 
nos leynan debidamente ta cumpli cu 
tur derecho humano stipula. 


Na momento cu Corte determina cu 
un ley ta bay en contra di un of mas 
derecho humano menciona den nos 
Constitucion, e Corte ta obliga pa no 
aplica e ley. Pero segun Hoge Raad 
no aplica e ley no ta suficiente. Corte 
mester wak si e por kita e discrepancia 
cu ta existi tambe (HR 13 october 2017, 
ECLI:NL:HR:2017:2614 r.o. 3.4.7 e.v.). 


Den e caso specifico aki, na momento 
cu a nota cu exclui parehanan di mes 
un sexo ta discriminatorio, e unico 
opcion ta pa habri dicho matrimonio. 
Pues no tin escogencia politico mas 
cu por haci, paso ta un respuesta tin: 
habri matrimonio. 
Mirando cu no tin escogencia politico 
cu por haci, ta tarea di Corte pa salva- 
guardia cu derecho humano di ciudada- 
nonan realmente ta wordo respeta. 


Esaki segun nos propio Constitucion y 
basa riba hurisprudencia di Hoge Raad. 


Orguyo semper a tene na cuenta cu e 
caso aki por bay casacion. Maske ta 
lamenta cu mester a yega asina leu, ta 
totalmente prepara pa e proceso. Nos 
tin tur confiansa cu Orguyo lo bolbe 
haya rason cerca Hoge Raad. 


Ta evidente cu e discriminacion, 
confirma door di Hof y conseho di 
casacion, no por sigui. Mientras cu 
e proceso na Hoge Raad ta cana su 
caminda, e legislado di Aruba lo mester 
percura pa pone un paro na e discrimi- 
nacion aki inmediatamente. 


Orguyo lo sigui dialoga cu stakeholders 
y traha pa yega na un Aruba inclusivo, 
na unda derechonan humano ta wordo 
respeta y tur hende por biba den 
harmonia cu otro y por yega na desa- 
roya nan mayor potencialnan. 


Matrimonio Igualitario 
tin cu bira realidad 

D 
espues di a ricibi e veredicto dia 
6 di december 2022 den e caso di 
matrimonio di pareha di mesun sexo, 
Gobierno a busca conseho prome cu 
dicidi di apela, e asina yama “cassa- 
tie advies”. Den esaki ta recomenda pa 
apela e punto cu Corte a bay sinta riba 
stoel di Gobierno. 


Pa loke ta trata e punto cu si exclui 
parehanan di mesun sexo di matri- 
monio ta discriminacion, e conseho ta 
pa no apela, pasobra e constitucion di 
Aruba no ta permiti e tipo di discrimi- 
nacion aki, ni nungun discriminacion. 


A base di esaki Gobierno di Aruba a 
tuma e decision di bay den casacion 
contra e punto cu Corte a bay sinta 
riba e stoel di un gobierno. Ta impor- 
tante pa haya claridad si e forma con 
Corte a duna contenido na e “rechts- 
vormende taak”, ta corecto. 


E no tabata un decision facil. 


E cambio di ley pa permiti matri- 
monio di pareha di mesun sexo, ta 
den un proceso di legislacion avansa 
den Parlamento, cu e ley di iniciativa 
di partidonan Accion 21 - Raiz - Mas, 
y e tratamento di e ley ta den man di 
Parlamento. 


Hopi den circulo politico ta puntra ta ki 
ta bay pasa awo. Raiz, cu ta partner di 
e Gabinete Wever Croes, a entrega un 
ley di iniciativa pa matrimonio di mesun 
sexo. Ki friccion esaki lo trece den e rela- 
cion di Gobierno no ta conoci, mirando 
e tema di matrimonio di mesun sexo 
ta algo cu Raiz ta para fuertemente na 
fabor mientras cu mayoria di miem- 
bronan di e fraccion geel no ta apoya 
esaki. Si e concepto di ley aki mester 
wordo trata na e momentonan aki den 
Parlamento, e lo no pasa. 


Impasse 
E tema di matrimonio di mesun sexo ta 
algo cu cada banda ta bisa cu nan tin e 
pueblo na nan 
banda. 


Encuestanan a wordo haci y tur dos e 
resultadonan no ta mustra algo real cu 
por pasa nan mes riba dje. 
Pa e motibo aki pa e otro grupo cu no 
ta vocifera nan mes, e miho solucion ta 
un referendum. Pa medio di esaki polit- 
iconan lo por haya un miho bista kico 
realmente ta biba bou di e pueblo. 


Despues di e sentencia cu tabatin na 
inicio di luna di december, Gobierno di 
Aruba y Corsou tabatin te cu dia 8 di 
maart awo pa dicidi si ta apela e deci- 
sion di Hof. 


E Corte aki a conclui cu mester permiti 
matrimonio di mesun sexo. 


Gobierno ta apela mientras cu ley di 
matrimonio di mesun sexo ta den Parlamento 

C 
u asombro y asco nos a tuma nota 
di e decision di Gobierno di Aruba 
pa bay den apelacion contra e veredic- 
to recien cu ta bisa cu nenga di intro- 
duci matrimonio di mesun sexo ta viola 
tratadonan internacional cu ta prohibi 
discriminacion contra di e comunidad 
LGBTQI. 


Nos ta compilando datos riba TUR misa 
evangelico pa kehonan penal y ta alabes 
spierta Gobierno cu ora Gobierno 
y Parlamento di Aruba doblega pa 
presion di algun misa evangelico, nan 
tin cu compronde cu nan no por conta 
mas confiansa di e pueblo cu estado 
y iglesia ta separa y nos constitucion 
ta guia maneho politico y consecuent- 
emente tin cu saca nan conclusion y 
disolve gobierno. 


Pa refresca minoria ata nos texto di 
nos comunicado di 8 juli 2016: 
Dia 30 di juni 2016, den un voto 
historico e UN Human Rights Council, 
esta e Conseho di Derecho Humano 
di Nacionnan Uni a aproba cu 23 voto 
pro, 18 contra y 6 abstencion un reso- 
lucion pa proteccion contra violencia 
y discriminacion basa riba orientacion 
sexual y identidad di genero. 


Cu e acto aki awor ta bira posibel 
na un nivel internacional denuncia 
na Nacionnan Uni discriminacion y 
violencia contra esnan di orientacion 
sexual y identidad di genero no hetero- 
sexual esta e comunidad LGBT. 


Basa riba e resolucion aki Rainbow 
Warriors Core Foundation en estrecho 
colaboracion y dialogo cu comunidad 
LGBT na Aruba lo determina strategia 


pa ataca tur esnan na Aruba, sea 
partido politico, clero, cualkier organ- 
isacion of individuo cu haci su mes 
culpabel na discriminacion of violencia 
contra e comunidad LGBT na Aruba. 


Como parti di tres red grandi mundial 
di derecho humano Rainbow Warriors 
Core Foundation lo alabes fiha campaña 
internacional di prensa pa denuncia 
e actonan abierto di discriminacion 
contra e comunidad LGBT na Aruba dor 
di e pastor Szpila e demas clero y lo 
haci denuncia na Vaticano. 


Como organisacion internacional cu 
a para hunto cu e comunidad LGBT 
desde e principio pa defende nan 
derechonan nos lo para nan tras y 
haci e compromiso pa pone nos recur- 
sonan internacional na nan disposicion 
incondicionalmente. 


LGBT Rights are Human Rights. 


Rainbow Warriors Core Foundation ta ripiti 
mensahe cu lo ataca tur instancia na Aruba cu ta 
discrimina contra derechonan humano LGBTQI 


Y lo denuncia e apelacion anuncia pa gobierno den casacion bou presion di misanan evangelico 


D 
irector di e pelicula local Black- 
out un biaha mas a ricibi e grato 
noticia cu el a gana un award nobo 
den un filmfestival internacional. E 
biaha aki ta den e famoso Samskara 
Filmfestival 2023 na Dehradum, In- 
dia. Angel Soto a gana e premio pa 
e miho director di un pelicula inter- 
nacional. Ful e cast y tur miembro di 
e pelicula Blackout ta felicita Angel 
Soto cu otro logro grandi dedica na 
Aruba. 


Samskara Award 2023 pa Angel 
Soto di pelicula Blackout 

J 
uan Manuel Teixeira kende ta Presidente 
di ‘Instituto Nacional de Aeronautica Civil 
INAC na Venezuela, a indica ayera cu su de- 
partamento a trahando extensamente pa tin 
tur cos cla prome cu dia 3 di April proximo, 
cual ta e fecha indica oficialmente pa reap- 
ertura di e conexion aereo entre Venezuela y 
Corsou, despues di varios aña cu frontera ta- 
bata cera. 


Na mes momento sr Teixeira a indica cu 
actualmente INAC ta concentrando pa regla 
permisonan corespondiente y tambe lo inicia 
e proceso pa regla pasashinan comercial pa 
buelonan pa y for di Corsou den e dos lunanan 
cu ta resta. 


Di otro banda Minister di Relacionnan Exterior 
di Venezuela, Yván Gil a reacciona informa- 
cionnan cu recientemente a wordo emiti pa 
gobierno di Corsou riba e intencion pa habri 
frontera entre e dos paisnan aki den e proximo 
lunanan y a enfatisa cu gobierno Venezolano, 
ta ‘saluda’ e iniciativa di gobierno di Corsou. 


Gil no solamente a confirma e intencion aki 
pero a mustra cu cambionan aki, lo fomenta 
e desaroyo economico y tambe e interaccion 
social entre ciudadanonan di ambos pais y na 
mes momento lo fortalece e lasonan diplo- 
matico entre e dos paisnan. 


C’un notabel entusiasmo grandi di parti di 
autoridadnan Venezolano, a confirma cu ya 
caba tin shete aerolinea di pasahero y sigur 
dos cu ta transporta carga di Venezuela, cu 
ta interesa pa opera riba e ruta pa Corsou, 
principalmente riba un ruta asina cerca cu ta 
duna e companianan aki un posibilidad di mas 
interconexion cu teritorio Venezolano. 


Tambe e Presidente di Camara di Comercio 
di Paraguaná di Falcón, sr Francisco Meliá, 
a mustra cu tin departamentonan instala pa 


Dia 3 di April venidero 


Nuebe aerolinea Venezolano cla 
pa reanuda vuelonan pa Corsou 


atende cu aspectonan tecnico cu Corsou y Aruba pa revisa tur loke tin 
mester pa reapertura di frontera cu e dos islanan aki den proximo lunanan 
y a mustra cu tin algun exigencia di cual ainda no tur ta conoci pa su 
departamento. 


A sigura cu gobierno Venezolano ta trahando duro pa conecta e paisnan 
atrobe cu otro pero aki tin cu mustra cu e gobierno di Corsou ta must- 
rando mas determinacion pa logra un acuerdo cu gobierno di Aruba cu 
ta duna e impresion cu no tin transparencia den e negociacionnan aki cu 
Venezuela. 

M 
inister di Energia Glenbert Croes a reuni cu sr. Brian D. 
Cole, House Representative di New Hampshire cu ta di 
bishita na Aruba. Durante su estadia, sr. Cole a tuma un tem- 
po pa comparti cu Gobierno di Aruba su vision di proyectonan 
di tecnologia nobo cu Merca ta uzando, pa loke ta trata gen- 
eracion di electricidad uzando movecion y oleahe di lama. 


Mirando gobierno su interes pa genera electricidad na mane- 
ranan mas economico, esaki sigur a capta Minister Glenbert 
Croes su interes y lo pone sr. Cole den contacto cu empre- 
sanan estatal di energia. 
Lo tin un reunion como “follow up” pa asina sr. Cole por intro- 
duci gobierno na e companianan Mericano cu lo ta interesa 
den yuda Aruba cu e tecnologia conoci como Tidal Generation 
of Electricity. 


Minister Croes ta sumamente contento di por a ricibi sr. Brain 
D. Cole y a gradici su persona pa su interes di kier yuda Aruba. 


R 
ecientemente, Minister di Husticia 
y Asuntonan Social Sr. Rocco Tjon, 
a bishita wardanan di polis di San Nico- 
las, Macuarima, Noord y Playa pa asi- 
na combersa cu e coleganan di Cuer- 
po Policial pa asina scucha di nan ban- 
da kico ta realmente nan preocupa- 
cionnan y necesidadnan. 


Segun e Mandatario, e bishitanan aki 
ta algo cu ta wordo haci regularmente 
na diferente departamentonan cu ta 
resorta bou di Ministerio di Husticia y 
Asuntonan Social. Na prome luga, e ta 
di suma importancia pa brinda infor- 
macion na tur e personal di proyec- 
tonan cu ta den pleno ehecucion, pero 
tambe pa scucha for di nan kico ta e 
necesidadnan practico cu nan tin, pa 
nan por eherce nan tareanan. 


A hiba discusionnan hopi sano, y a 
brinda hopi informacion, di cual e nece- 
sidadnan practico a wordo treci padi- 
lanti door di e coleganan mes. Di parti 
di Ministerio di Husticia y Asuntonan 
Social a brinda informacion tocante 
proyectonan pa loke ta e “camera 
surveillance 
project”, 
bulletproof 


vestnan y con e proceso aki ta desa- 
roya como tambe ki dia por spera e 
vestnan aki. A mustranan e detayesnan 
pa loke ta adkiri ful e wagenpark nobo 
y porta phones pa cu Cuerpo Policial. 


A base di e bishitanan aki, a haci 
palabracionnan cu Alto Comisario pa 
traha un evaluacion, cual lo wordo 
presenta na Korpsleiding, y di e forma 
aki, banda di e proceduranan regular cu 
tin pa loke ta adkiri material, lo percura 
pa tene cuenta cu e necesidadnan aki 
na un forma mucho mas rapido. 
A percura pa den e presupuesto aki tin 
un aumento di alrededor di 3 miyon 
florin pa cu Cuerpo Policial, y a base 
di esaki lo aloca e fondonan necesario 
pa tur e puntonan aki, pa di e forma 


ey a corto plaso por adkiri e diferente 
materialnan pa cu e personal. For di 
Ministerio di Husticia y Asuntonan 
Social lo lidera henter e proceso aki y 
lo busca diferente ofertanan pa tur e 
necesidadnan practico cu nan a indica, 
necesidadnan kisas chikito pero cu un 
impacto grandi pa eleva e siguridad di 
e Agente Policial y asina facilita nan 
trabou. 


Pues ta wak bek riba dos bishita suma- 
mente fructifero, caminda a obtene 
varios dialogo, participacion y ideanan 
valioso di parti di e coleganan mes. 
Minister Tjon ta sumamente satisfecho 
cu e reunionnan y a indica cu otro 
siman lo sigui cu tur e departamen- 
tonan hudicial y e recherche diensten. 


Minister Rocco Tjon: 


Cuerpo Policial di Aruba ta haya su debido atencion 


Minister Glenbert Croes a reuni 
cu house representative di 
New Hampshire sr Brian D. Cole 

D 
ia di 15 maart 2023 e pueblo Hulandes lo bay urna elec- 
toral pa scoge nan parlamentarionan di eerste kamer. 
Hulanda ta wordo goberna pa un gobierno socialista/iski- 
erdista cu no ta gosa cu acogida di pueblo. E gobierno ta 
pusha implementacion di e 17 puntonan di metanan di de- 
saroyo sostenibel conoci como e agenda 2030. 


Rond mundo nos ta mira cu gobiernonan iskierdista ta 
manipula resultado di eleccion, locual cu a tuma luga entre 
otro na Venezuela, Brasil, Merca, Peru, Chile y Argentina. 
Coriente ta bay pa un rato y ta bin cambio den resultado di 
eleccion. E machinan di votacion tabata hopi den publicidad 
pa e fayonan cu nan tin y con nan ta cambia resultado di 
eleccion pa partidonan socialista/comunista. 


Pueblonan di paisnan rond di mundo a lanta for di soño y 
no ta acepta tipo di gobiernonan asina mas. A lanta contra 
di gobierno cu ta maltrata pueblo cu nan forma di goberna. 
Protestanan fuerte ta manda e gobierno cas. Nos por mira 
cu mundialmente cambio ta tumando luga y e cambio lo 
yega na Aruba tambe. Un di prome gobierno cu a wordo 
manda cas ta esun di Sri Lanka. 


Nos por a mira un cambio tambe den e gobierno di Italia 
cu tabata un gobierno cu ta apoya e agenda 2030. E gobi- 
erno di New Zealandia cu tabata forsa e agenda 2030 tambe 
a bay cas. No lo tarda mucho cu gobiernonan di Francia, 
Alemania, Canada, Australia y Merca cu ta pusha e agenda 
2030 tambe lo bay tin cambio. Tin cambio y speransa na 
horizonte. 
E pueblo Hulandes a cansa di un gobierno Hulandes cu ta 
regala placa di pagado di belasting na otro paisnan mientras 
na cas pueblo ta sufri na man di mal gobernacion. Un gobi- 
erno dictador y mentiroso. Nos tin un gobierno cu mesun 
modus operandi cu esun Hulandes. Si eleccion dia 15 di 
maart 2023 na Hulanda bay sin fraude, nos ta convenci cu 


lo bay tin un cambio den eerste kamer sigur. E resultado 
di eleccion di 15 di maart 2023 lo desemboca den caida di 
e gobierno Hulandes. Asina un biento fresco lo supla den 
nos direccion tambe. Un cambio den gobierno Hulandes lo 
trece un cambio pa locual cu ta trata e metanan di desaroyo 
sostenibel, agenda 2030 y e plan di world economic forum. 


E world economic forum aki ta e organisacion cu ta controla 
y dirigi gobiernonan rond mundo pa logra nan meta di 
destrui economia di paisnan rond mundo y kita libertad di 
pueblo. Nos por spera tambe un cambio den Union Europeo. 
E manera dictatorial cu e gobierno Hulandes ta trata nos ta 
laga nos pensa cu ainda e tempo sclavitud ta vigente. 
Awor Hulanda ta menasa St Maarten, Curaçao y Aruba cu 
si nos no haci cu locual cu Hulanda ta dicta nos por drenta 
den conflicto cu Hulanda. E cuenta di negocia cu cuchiu na 
nan garganta di Aruba ta inaceptabel. Nos di partido Curpa 
ta kere cu a yega tempo cu Hulanda trata nos como partner 
igual den reino y yega na bon palabracion pa asina biene- 
star general prevalece. 


E agricultornan Hulandes ta cuminsa cu proyecto X dia 1 
maart 2023 cu e meta di pone Hulanda completo plat cu un 
demostracion masivo. E demostracion aki lo termina na Den 
Haag dia 11 di maart 2023. E agricultornan ta sinti cu nan 
tin respaldo di pueblo Hulandes pa cu e manifestacion y lo 
bay ta uno grandi sigur. Fin di e gobierno Hulandes ta na 
caminda. 


Laga nos mira kico movecion di gobierno di Aruba ta bay ta. 
Si gobierno ta bay cassatie y gana tempo of gobierno ta keda 
sin bay cassatie. E ora nos lo mira ki posicion e parlamen- 
tarionan lo tuma. E tempo di e gobierno aki a yega. Tardi of 
tempran e gobierno aki lo bay cas pa asina pueblo di Aruba 
por haya trankilidad. E bataya aki ta di Dios y nos por tin 
sigur cu nos Dios nunca a perde ningun guera. 


Eric Ras (Curpa): 


Pueblo lo beneficia cu cambio 
den gobernacion na Aruba 


Diasabra, 25 Februari 2023 
POLITICA 
8 
AWEMainta 


T 
urismo ta e pilar economico di mas importante pa Aru- 
ba. Sinembargo nos reto ta pa diversifica nos econo- 
mia, pa asina no depende riba un solo fuente di entrada den 
futuro. 


Mientras tanto nos tin cu percura pa e fuente aki no wordo 
afecta pa un of otro motibo cu por tin consecuencianan 
serio pa Aruba. 


Na luna di maart 2023 ta haci un aña cu e hobencita 
Mericano di 13 aña, Cassidy Murray, a perde su bida na 
Aruba den un accidente tragico durante un trip di tubing 
ariba lama. Recientemente e famia di Cassidy a dicidi di 
kibra nan silencio y bay den publicidad na Merca pa alerta 
otro turistanan tocante e peliger di tubing y ki precaucion pa 
tuma prome cu subi un boto pa diberti. 


Partido PPA kier reconoce e dolor di e famia aki. Niun famia 
cu ta bin cu vakantie na Aruba mester pasa den loke e famia 
aki a pasa. A pesar cu e famia a scoge pa no demanda e 
compania of Aruba mes, e mal publicidad rond di loke a 
sucede ta afecta e imagen di Aruba y sigur por tin un efecto 
negativo pa Aruba su turismo. 


Na luna di maart 2022 AHATA a publica ariba nan website cu 
nan ta boga pa Aruba implementa un plan integral pa regula 
y controla e trafico maritimo na nos beachnan popular. 
Mescos cu nan a recomenda pa hopi aña na gobierno pa 
introduci regulacion y control di vehiculo di tour riba tera 
(UTV/ATV). 


Nos ta casi un aña despues di e incidente tragico menciona 
y pa e motibo aki PPA kier puntra gobierno y e companianan 
concerni kico a haci pa trece cambio pa asina percura cu 
algo similar no ripiti ariba lama of ariba tera. 


PPA kier sa ki ‘Safety Standards’ a implementa pa botonan 
chikito di recreacion cu ta traha cu turista. A pone exigencia 
cu cada boto mester tin un ‘spotter’ abordo banda di e 
capitan di e boto? Ta exigi cu e personal cu ta traha abordo 
mester tin First Aid training? Con ta para cu drug test pa e 
capitan di e botonan aki. Ki regulacion tin pa esaki? A intro- 
duci “policy” mas fuerte pa esaki no tuma luga mas? 


Por nota ainda situacionnan peligroso ariba lama na unda 
e botonan cu ta lastra tube patras ta pasa cerca di otro cu 
velocidad halto. A facilita y ekipa esnan cu ta encarga pa 


haci e control? 
PPA ta reconoce cu recreacion pa turista ariba lama y tera ta 
importante pa e economia di Aruba pero ta pidi pa esaki bay 
na un manera regula y controla pa asina evita e consecuen- 
cianan di un incidente serio. 


Nos ta spera di por ricibi contesta ariba e preguntanan aki y 
ta pidi nos Parlamento pa tambe haci pregunta ariba e tema 
importante aki. E dicho “ta miho pa evita cu lamenta” segu- 
ramente ta aplicabel den e caso aki. 


Natalie Geeman: 


PPA kier evita desgracia ariba lama! 

D 
iahuebs den careda di 6’or di atardi a sos- 
ode un accidente cu dos persona herida, di- 
lanti Oficina di Censo tiba L.G.Smith Boulevard. 
Un Kia Picanto maneha pa un cabayero a perde 
control y por poco a drenta den oficina Censo. 
Mesora a pidi pa presencia di polis y ambulance. 


E chauffeur, un homber di edad a splica polis 
cu e rayonan fuerte di e solo di atardi a blind e 
pone perde control hala na su man drechi, a dal 
un auto staciona, kibra e rails di stoepie dilanti 
Censo y por poco a drenta den e oficina di Censo. 


E homber tabata keha di dolor den pecho, mien- 
tras e mucha muhe chikito cu tabata den auto 
tabata keha di dolor na su pia. 


Polis di trafico y ambulance a yega na sitio. E 
paramediconan a atende cu e chauffeur y e 
mucha. 


D 
iaranson mainta den careda di 10’or 
un grupo di recherchenan di districto a 
drenta un barbershop den Playa. Un mucha 
homber cu ta traha den e luga of ta doño di 
e barbershop a wordo deteni y poni den boei. 


E biaha aki no tawata trata di recherchenan di 
droga. Pues aki ta trata di un caso serio, unda 
cu un monton di recherche a yega e luga. A bay 
over na confisca su auto, cu tawata staciona 
dilanti e luga, y tambe e tas cu e tawata tin cu 
ne. 


Cosnan manera celular ta sumamente impor- 
tante y p’esey tur esakinan ta wordo confisca. 
A pidi transportwagen cu mester a hiba e 
mucha homber aki busca pa husticia warda di 
Shaba, mas despues takelwagen a presenta y 
a bay cu e vehiculo tambe. 


Solo a blind chauffeur di edad y pone 
bay dal contra entrada di Censo 


Un detencion a cay: 


Recherchenan di Noord a drenta barbershop den Playa 

D 
iahuebs atardi autoridadnan di siguridad di productonan consumo di 
Merca, a anuncia cu a ordena retiro di mas cu 2 miyon di ‘airfryer’ di 
e popular marca Cosori, un di esunnan mas bendi na Merca. 


E alerta a ser emiti pa teritorio Mericano, Mexicano y tambe Canada pa 
motibo cu e aparatonan aki, lo tin problema cu e conexion di kabel cu por 
calenta di mas y por provoca un incendio cu por pone henter un cas of 
negoshi den peliger di candela grandi. 


A pidi tur consumido cu tin un di e aparatonan aki, pa no stop su uzo 
mirando e peliger grandi cu e aparato aki ta representando na e momen- 
tonan aki y cu e decision ta afecta modelo di 3.7 y 5.8 cuarto di galon y tur 
e aparatonan aki tin e nomber di Cosori na e parti dilanti. 


Autoridadnan a ‘recall’ mas 
cu 2 miyon Cosori ‘airfryer’ 


A ser mustra tambe cu e ‘airfryer’ nan aki 
a wordo bendi enter luna di Juni di 2018 y 
December di 2022 den diferente tienda grandi 
y conoci na Merca manera Best Buy, Target y 
Home Depot y tambe via di Amazon. Walmart 
y otro negoshinan conoci pa bende online y e 
airfryernan aki a costa entre 70 pa 130 dollar. 


E comision a pidi tur ciudadano Mericano cu 
a cumpra un di e aparatonan aki di Cosori, pa 
pone nan mes den contacto cu recall.cosori. 
com caminda nan lo ricibi otro fryer of nan 
por scoge un otro tipo di producto. 


Productonan di e marca Cosori ta propiedad 
di Vesync cu ta un empresa cu tin cece na 
Shenzen, China y e compania aki a ricibi mas 
di 205 denuncia di airfryer cu a keinta di mas 
y cu a pega candela tambe. 


E compania a informa cu 10 caso a keda 
registra di hendenan cu a sufri kima leve den 
un incidente asina y un total di 23 caso di 
daño material no mucho serio. 

S 
KOA ya caba ta den ful swing acep- 
tando aplicacion di muchanan cu 
ta bay cuminsa kleuter y tambe di ru- 
man di alumnonan di SKOA. Pronto lo 
cuminsa acepta aplicacion general pa 
tur scol di SKOA. 


Pa locual ta trata e aña escolar nobo di 
2023-2024 tin cambionan den e suma 
di contribucion di “schoolgeld y airco 
geld” pa e scolnan di SKOA. Esaki ta 
importante pa mayornan ta na altura 
di dje pa asina por completa tur apli- 
cacion di muchanan debidamente. 
Esakinan ta e tarifa nobo di contribu- 
cion di mayor pa e aña escolar binidero: 


• Pa kleuterschool schoolgeld ta Awg. 
250,- y aircogeld ta Awg.150,- 
• Pa basisschool schoolgeld ta Awg. 
275,- y aircogeld ta Awg.150,- 
• Pa mavoschool schoolgeld ta Awg. 
350,- y aircogeld ta Awg.150,- 


Ta importante pa mayornan ta bon 
informa di e rekisitonan di SKOA pa por 
(re)inscribi exitosamente. E rekisito pa 
por haci (re)inscripcion pa aña escolar 
nobo pa 2023-2024, ta cu mester tin 
e contribucion di “schoolgeld y airco 
geld” completamente paga di aña 
escolar 2022-2023. Mayornan cu ta 
desea pa haci peticion pa un areglo di 
pago por haci esaki entrante 1 di april 
2023. 


Pa mayornan cu no (re) inscribi nan 
yiunan na tempo of cu no ta cumpli cu 
e rekisitonan di SKOA por tin conse- 
cuencia caminda e aplicacion por 
wordo cancela. Esaki por resulta cu 
e mucha no ta bay tin su luga sigura 
pa e proximo aña escolar. Pa preveni 
esaki SKOA ta conseha pa mayornan 
haci aplicacion na tempo pa asina 
(re) inscribi nan yiunan debidamente, 
pa asina sigura nan luga na un scol y 
cumpli cu su derecho na enseñansa. 


Pa mas informacion tocante aplicacion 
y contribucion di mayor por bishita nos 
website www.skoa.aw of por yama na 
liña directo 5231800 durante orario di 
oficina. 


Informacion importante tocante 


“schoolgeld y aircogeld” pa alumnonan di SKOA 

R 
ecientemente fraccion di MEP a bishita Famia Planea 
Aruba (FPA), un fundacion cu ta crucial pa nos pais y e 
salud sexual di nos hendenan. Hopi hende tin un impresion 
incompleto di Famia Planea Aruba y por medio di esaki mi 
kier haci un intento pa cambia e impresion ey. Famia Planea 
ta un fundacion cu ta existi pa mas di 50 aña caba cu ta de- 
mostra su derecho di existencia. Un fundacion cu a lanta pa 
brinda ayudo na famianan ariba e tema di salud sexual na 
un forma preventivo y consultivo. Como prueba di esaki na 
2022 nan a yuda un total di 17.032 persona na Aruba, ho- 
ben y adulto. Nos fraccion a ricibi un presentacion amplio di 
e directora y su coleganan cu a laga nos realisa cu e funda- 
cion aki no solamente ta cumpli cu su clientenan pero tam- 
be por sirbi como un empuhe pa otro fundacionnan miran- 
do e forma con e ta colabora cu instancianan internacional 
manera ‘International Planned Parenthood Federation’’, es- 
nan local y tambe gubernamental. 


FPA a innova di tal manera cu nan funcionamento a hasta 
amplia y bay online, cu delivery pero semper manteniendo 
e servicio directo y discreto cu nan clientenan, y esaki hasta 
den e pandemia. Un adaptacion cu ta haci FPA un fundacion 
resiliente. Pero mas impresionante ta cu nan ta logra tur 
esaki cu 3 trahado y un man yen di boluntario. Siguramente 
algo di aplaudi, pero mas ainda pa sigui inverti den nan, 
pa nan por mantene loke nan a logra y kisas aumenta nan 
alcance den nos comunidad pa futuro. 


Salud Sexual 
Salud sexual ta un gran parti di e meta cu FPA kier logra. E 
significacion di e palabranan aki ta mas amplio y profundo 
cu e palabra sex. Salud sexual ta un estado di bienestar 
fisico, mental y social relaciona cu sexualidad. Algo cu no 
ta wordo suficiente papia riba dje den hogarnan o famianan. 
Cual ta hiba na un falta di conocemento y comprendemento 
pa e hoben cu su curiosidad ta hib’e na explora pa su mes, 
sin guia o splicacion cu por resulta negativo pa nan. 


Pa claridad, FPA no tin di wordo mira como un fundacion 
cu ta djis parti condom den comunidad. FPA ta un funda- 
cion cu ta haci e trabou cu na principio mayornan ta yama 
pa haci, esta di brinda splicacion di sexualidad den su total- 
idad. Splicacion cu por bay pa esnan cu apenas a cuminsa 


compronde, te na esnan cu ta activo sexualmente pa asina 
nan proteha nan mes di malesanan contagioso y embaraso 
no desea. 
Nos a wordo informa cu minister di Husticia y Asuntonan 
Social tambe a haci un bishita na FPA na cual nos lo haci un 
peticion for di parlamento pa cu den e añanan 2024 en adel- 
ante pa gobierno por sigui coopera, pero tambe aumenta 
e parti di subsidio pa FPA por fortalece nan ekipo y asina 
contribui aun mas cu e educacion, ayudo y servicio na nos 
ciudadanonan. 


Ta bon pa nos ta consciente cu tin un ‘generational gap’ den 
nos comunidad. Esey ta nifica cu mayornan hopi bes no ta 
altanto di e desaroyo sexual di nan yiunan. Netamente loke 
FPA ta percura pe ta, pa nan no perde e contacto aki cu 
nos generacion nobo. Pa duna un ehempel, den e mundo di 
‘sexting’ y social media e comportacion ta ful diferente cu 
antes unda esaki no tawata ni existi. Sin papia mes ainda 
di e abusadornan cu tambe ta uza nan tecnicanan pa por 
compromete hobennan cu potretnan discreto cu nan tin den 
nan poder di nan a cambio di sex. 
Mi no ta bay por pone tur loke FPA ta brinda na comun- 
idad den e relato aki so, pero mi ta invita tur hende, sea 
hoben o mayornan pa nan mes dicidi pa haci un bishita o 
subi nan website cu ta brinda hopi informacion riba e tema 
salud sexual. 
FPA ta depende financieramente pa 69% di gobierno di 
Aruba. Aki nos kier mira un aumento cu lo haci nan como 
fundacion mas fuerte y resiliente pa sigui ta efectivo den e 
comunidad. Di mi banda mi ta contento cu FPA a ricibi nos, 
brinda nos asina hopi informacion y como Fraccion di MEP 
nos ta ‘looking forward’ pa un siguiente bishita na e funda- 
cion. 


Parlamentario Hendrik Tevreden: 
Famia Planea Aruba 
brindando gran apoyo 
y ayudo na Aruba 

D 
iahuebs a tuma luga inauguracion oficial di e “Healthy 
Lifestyle Center Aruba” / Centro pa un Estilo di Bida Sa- 
ludabel. Na e ocasion Prome Minister Evelyn Wever - Croes a 
hiba palabra poniendo enfasis riba e importancia di hiba un 
estilo di bida saludabel. Alabes a extende invitacion na tur 
persona cu kier haci un cambio di estilo di bida pa acudi na 
e centro cerca e profesionalnan. Realisacion di e proyecto 
aki no tabata posibel sin e vision y determinacion di Minister 
Dangui Oduber. 


Desde aña 2019 Ministerio di Turismo y Salud Publico 
conhuntamente cu Departamento di Salud Publico y PAHO a 
cuminsa traha riba e Plan di Accion Nacional Multisectoral pa 
Enfermedadnan No Transmisibel. E plan aki a wordo concre- 
tisa na 2019 y a lansa e Plan 2020 - 2030. 


Prome Minster Wever - Croes a expresa cu ta sumamente 
orguyoso cu bou di Gabinete Wever - Croes II ta cumpli e 
deseo grandi aki di traha riba e centro aki, paso e centro lo 
traha riba prevencion cual lo ta e unico manera cu por keda 
cu un seguro medico pagabel pa garantisa bienestar di tur 
hende. Realidad ta cu edad di nos ciudadanonan ta birando 
mas halto, y remedinan y tratamento ta hopi mas costoso, 
p’esey prevencion ta e solucion. Si bo no kier haci e cambio 
pa bo mes, haci’e pa bo famia y esnan cu bo ta stima, y kisas 
door di esaki bo por haya hopi mas bida y salud pa bo por 
pasa cu nan. 


Importancia di un estilo di bida saludabel 
Hiba un bida saludabel ta hopi importante den diferente 
sentido. Prome Minister Wever - Croes a conta con aña pasa 
el a sinti un dolor fuerte den su stoma, cual a conclui cu el a 
bin debi na su estilo di bida cu no tabata saludabel. Despues 
di a haci un cambio di estilo di bida pa uno mas saludabel, 
awor e ta sinti hopi mas miho. 
Esaki ta un ehempel di e importancia pa hiba un bida salu- 
dabel, sinembargo tur hende ta conoci di un forma of otro 
cu enfermedadnan di curason, cancer, diabetes o male- 
sanan respiratorio cronico, cu ta forma parti di un lista basta 
amplio di enfermedad no transmisibel. 


Prevencion di enfermedadnan no transmisibel 
E Centro pa un Estilo di Bida Saludabel por hunga un papel 
importante den prevencion di enfermedadnan no transmis- 
ibel. Profesionalnan riba e terenonan relevante lo tin espacio 
pa yuda personanan y guianan pa hiba un bida mas salu- 
dabel y pa asina preveni enfermedadnan no transmisibel. 


Tin biaha un hende mester djis un tiki ayudo pa nan por 
logra e cambio di estilo di bida cu nan tin mester. Sea ta 
cu habito di come, no ta haci ehercicio, tin un estilo di bida 
demasiado ocupa, stress of no ta drumi bon, e profesion- 
alnan lo por yuda cu ne. Invitacion ta bay na cada persona 
cu ta sinti cu nan ta hibando un estilo di bida cu no ta salu- 
dabel suficiente, pa acudi na e Centro pa un Estilo di Bida 
Saludabel. 


Por ultimo, Prome Minister Wever - Croes a gradici tur esnan 
cu ta trahando pa conscientisa y yuda den prevencion pa 
hopi tempo caba. Alabes ta felicita Minister Dangui Oduber 
cu a persisti riba e plan cu el a cuminsa traha riba dje for di 
2019 cual ta muestra cu, cu vision y determinacion bo ta 
logra tur cos den bida. ‘Ohala Aruba henter por haci bon uzo 
di e oportunidad aki.’ 


Premier Evelyn Wever - Croes: 


E centro pa un estilo di bida saludabel tin un papel 
importante den prevencion di enfermedadnan no transmisibel 

W 
ow, ki tremendo ambiente IPA a pone den 
Jungle Vibes. ‘Feel good and nice’ ta un sub- 
estimacion di loke e studiantenan, docente y per- 
sonal di sosten a sinti. 
Recientemente departamento Bureau Voorlichting 
en Sociale Activiteiten (BUVOS) di IPA a organisa 
un actividad social cu a hiba e nomber Think 
Outside the Box Game Night. Meta principal di e 
actividad tabata pa crea espacio pa cuido y amor 
propio di cada miembro di IPA y fortalece e union 
den e instituto den un ambiente placentero. 


E weganan tabata den man di Gewoon Pa Pret 
Entertainment cu no solamente a pone studiante, 
docente y personal di sosten pensa ‘out of the box’, 
pero a pone nan haci tarea den ekipo tambe. 
Un total di 8 grupo a bini tur cu tin pa bataya contra 
otro p’asina bay cu e titulo maximo di e anochi. 
Competencia tabata fuerte mirando cu e gruponan 
na varios momento tabata cabes cabes cu otro. 


Resultado di e game night ta como lo siguiente: 
• Ganado absoluto: Hot Shots 
• Segundo luga: The Innovators 
• Di tres luga: Party Crashers 
• Miho uniforma: Wonder Teachers 
• Grupo disciplina: Head Peace 
• Grupo ambiente: Maripositas 
• ‘Outside the Box’: Captain’s Crew 
• Bon mucha: The Believers 


Masha pabien na cada un di e gruponan. BUVOS 
ya a cuminsa cu planificacion di su siguiente activ- 
idad social y ta curioso pa sa si tur grupo lo acepta 
e reto! Esaki tambe ta priminti di ta uno dibertido. 


Un danki special ta bay na tur e sponsornan cu 
a contribui na IPA su actividad social. Ta trata di 
Setar NV, Protegy Trading, Bellisima Boutique, 
Bombshell & Co., Shelo y Tera, Naty Letters, The 
Zero Waste Stop, Aruba’s Bee Haven, Blizz Gifts, 
Diversi, Heaven in a Jar & Sweets y PMS Box. 
Tambe un palabra di gratitud ta bay na Jerino Bass 
pa facilita IPA cu Jungle Vibes. E comunidad di 
IPA no tin suficiente palabra pa gradici boso pa 
boso aporte. Masha danki pa haci IPA su activ- 
idad social un exito rotundo! Bishita e pagina di 
facebook Instituto Pedagogico Arubano y wak pa 
bo mes. Apesar di tur cos, potret ta bisa mas cu 
palabra! 


IPA a rementa Jungle Vibes cu positive vibe 

D 
iabierna 17 di februari, 2023 Kiwanis Club of 
Palm Beach a tene su di 24 Carnaval Masquer- 
ade Charity Party den Renaissance Convention Cen- 
ter. E carchi tawata tin un balor di AWG 500.00 pa 
pareha caminda tur fondo recauda ta bay 100% 
bek den comunidad. 


E presidente actual di Kiwanis Club of of Palm 
Beach, Daniel Aguirre, a sigura cu muchanan mester 
di hopi cuido y ayudo. Kiwanis Club of Palm Beach 
ta sostene, entre otro Neptali Henriquez Park, 
pero tambe e programanan manera Terrific Kids, 
Builders Club, cu awor ta activo na varios scol, 
Circle K activo na Universidad di Aruba, e programa 
StimaMI GuiaMi, Back to School conhuntamente cu 
otro clubnan di Kiwanis. Banda di e proyectonan aki, 
tambe ta haci donacionnan regular manera Water 
coolers pa scolnan, e campaña di conscientisacion 
rond di Car Child-Seat. Ademas ta haci donacion na 
CEDE Aruba, Hungateca, YMCA, Casa Cuna, Buki di 
Pret, Jump 18th programa y otronan, pa menciona 
algun. 


E bandanan durante e Masquerade Party tawata 
Tsunami, ‘N Fuzion, Robert Jeandor y su Solo Banda 
Show, Musical Time y como sorpresa Ataniro y su 
banda. E Masquerade Party tabata un fiesta open 
premium bar, premium snacks y sopi, locual e fiesta 
sa di ofrece caba. Y sin lubida, door prizes y premio 
pa e miho disfraznan pa asina mantene e ambiente y 
duna tambe algo bek na e contribuyentenan. 


Un danki inmenso na tur e contribuyentenan cu a 
atende e Masquerade Party y na tur e miembronan y 
sponsornan cu a haci esaki posibel. Sin e contribu- 
cion aki, Kiwanis Club of Palm Beach no lo por carga 
y yuda e diferente proyecto/fundacionnan durante 
henter e aña. 


Kiwanis Club of Palm Beach 
Kiwanis Club of Palm Beach Aruba su lema ta 
‘Changing the community one child at the time’, paso 
nos ta kere cu inversion den nos muchanan lo yuda 
nos tur. Kiwanis Club of Palm Beach ta forma parti 
di Kiwanis International cu ta carga e lema ‘Serving 
the Children of the World’, un organisacion mundial 
di boluntario dedica na cambia mundo, cuminsando 
na un comunidad y un mucha. Nos ta un organ- 
isacion den crecemento, dedica na yuda muchanan 
di mundo henter hisando nan calidad di bida. 


Kiwanis Club of Palm Beach su di 24 Carnaval Masquerade Party 


100% ta bay bek den comunidad 

B 
o yiunan ta lanta wowo hancho habri ora nan mester ta 
drumi? E scenario aki mayoria biaha ta causa miseria 
e siguiente mainta pasobra tur hende ta keda cansa. Si bo 
kier tin menos dificultad cu e drumimento di bo yiunan, lesa 
e siguiente tipsnan pa wak kico bo por implementa na cas 
cu por haci un cambio. 


1. Sigui un rutina 
Muchanan ta beneficia di un rutina prome cu nan bay drumi. 
Esaki tambe kiermen cu nan mester bay drumi e mesun ora 
tur anochi. Yuda bo yiu relaha un ora prome cu e orario cu e 
tin cu bay drumi. Paga algun luz den cas y crea un atmosfera 
calmo. Cosnan cu por yuda bo yiunan prepara pa bay drumi 
ta musica calmo, lesa buki, brasa y caricia nan. 


2. Ehercicio durante dia 
Si bo yiunan tin hopi energia ainda, bo lo ripara esaki di 
biaha. Nan lo ta coriendo rond di cas, mientras cu bo kier 
pa nan bay drumi. Percura cu bo yiunan ta haya suficiente 
oportunidad pa saca nan energia durante dia. Encurasha 
nan pa hunga pafo, muchanan ta move mas hopi ora nan 
tin mas espacio. Si esaki no ta posibel na bo propio cas, 
bay cu nan un parke. Bo por inscribi nan den un sport cu 
ta rekeri hopi energia. Si e no ta posibel pa bay pafo, haci 
actividadnan den cas cu ta rekeri hopi energia. Por ehempel: 
Un “dance party”, bulamento, Zumba riba YouTube, etc. Tur 
e actividadnan aki no ta solamente bon pa saca nan energia, 
pero e tambe ta bon pa nan desaroyo y e ta un oportunidad 
unda abo como mayor por pasa tempo cu bo yiunan. 


3. No recompensa nan pa ta lanta mientras nan mester ta 
drumi 
Tur mayor kier ta un mayor cu ta mustra nan yiunan amor 
ora nan no por drumi. Sin embargo, bo no kier encurasha 
nan pa keda lanta dor di inconscientemente recompensa 
nan cada biaha nan lanta. No duna bo yiunan algo dushi 
pa come of bebe si nan lanta. No laga nan cuminsa hunga, 
mientras cu bo yiu mester ta drumi caba. Ora nan lanta, guia 
nan bek na nan camber, brasa nan y bisa nan ta ora di bay 
drumi. 


4. Reglanan consistente 
Sea consistente den bo reglanan. No bisa bo yiunan pa bay 
drumi na un cierto orario un anochi pero e siguiente anochi bo 
ta laga nan keda lanta mas largo sin niun motibo. Muchanan 
no lo tuma e reglanan na serio y por wordo confundi. 


Uzando recompensa positivo semper ta mas miho cu conse- 


cuencianan negativo. Un recompensa positivo por ta cu bo 
por laga bo yiunan keda lanta un poco mas laat riba Diabierna 
y Diasabra, si nan a bay drumi na tempo durante e siman. 


Pa informacion of pregunta por acerca Fundacion Pa Nos 
Muchanan - Cumana 2 
Tel: 5834247/5880856 – Whatsapp: 6998900 
E-mail: info@fpnm.aw - Website: www.fpnm.aw 
Fuente: https://childdevelopmentinfo.com/parenting/cant- 
get-your-kids-to-sleep-stop-making-these-four-common- 
mistakes/ 


Dificultad cu e drumimento di bo yiu? 


4 tips cu lo por yuda cu esaki 


Diasabra, 25 Februari 2023 
AWEMainta 
COMUNIDAD 
17 


C 
olegio EPI a firma den luna di januari con- 
tracto cu studiante Warren Maduro pa 
haci su pasantia di 4 luna na Irlandia danki na 
e programa y e financiamento di Erasmus+. 
Den luna di februari nos a firma cu dos studi- 
ante Justin Lopez y Shirley Acosta Herrera pa 
bay Gent, Belgica tambe pa pasanta di 4 luna. 
Diabierna 20 Januari ‘23 studiante W. Maduro 
di unit Hospitalidad & Turismo a firma den e 
presencia di nos director, docente y famia 
un contracto pa por a bay biaha diadomingo 
23 di Januari rumbo pa Europa. Esaki tabata 
un momento grandioso pa e studiante, pero 
tambe pa EPI cu ta laga su prome studiante 
bay haci su pasantia di 4 luna financia door 
di Erasmus+ den exterior. E studiante aki lo 
stage na un hotel prestigioso cual ta Slieve 
Russell Hotel. Nos partner aya na Irlandia ta 
Southwest College. 
Dos siman despues studiantenan J. Lopez di 
unit Hospitalidad & Turismo y Shirley Acosta 
Herrera di unit Economia a firma nan contracto 
y a bula 9 februari ultimo rumbo pa Belgica. 
Nos ta contento di tende cu nan a yega bon 
y nos coleganan di Erasmus+ na Gent a ricibi 
nan y lo yuda guia nan pa nan estadia aya. 
Justin ya a cuminsa cu su stage na Van der 
Valk Hotel Gent. Shirley tambe a cuminsa cu 
su stage na Go! Scholengroep Dynamiek. 


Tanto Warren, Justin como Shirley lo haya nan 
guia di stage via nan docentenan di Colegio 
EPI y tambe nan lo haya guia di nan stagebe- 
geleider den nan respectivo instituto. 


Den pasado Colegio EPI a duna 5 studiante 
oportunidad financia door di Erasmus+ pa 
explora Belgica pa dos siman largo caminda 
por a conoce e pais, cultura, diferente scol y 
tambe enseñansa. E proyecto ta actual ta pa 
manda 3 studiante pa haci nan pasantia na un 
otro pais. Keda pendiente pa mas proyecto cu 
ta na caminda! 
Nos ta desea Warren, Justin y Shirley hopi 
exito cu nan pasantia y nos ta sigur cu nan tur 
lo pone Colegio EPI y Aruba su nomber halto 
aya na Irlandia y Belgica. 


Prome tres studiante di Colegio EPI a bay Irlandia y 
Belgica pa haci pasantia financia door di Erasmus+ 

D 
iaranson merdia Minister di Finansa y Cultura Xiomara 
Maduro tabata tin como invitado special cinco emplea- 
do publico cu recientemente a cumpli tres decada trahando 
pa Gobierno di Aruba. Pa e ocasion special aki den presen- 
cia di director di Departamento di Finansa Derick Werleman, 
e mandatario a gradici cada uno di e empleadonan pa nan 
trabao y dedicacion na Pais Aruba. Cada uno a ricibi nan de- 
creto real, e custumbrando envelop y un recuerdo di nan an- 
iversario di parti Minister Maduro. 


Ta trata aki di 5 empleado publico, Vivian E. C. Angela kende 
a cumpli dia 20 di november ultimo 35 aniversario. Ludwina 


M. Solognier kende dia 1 di november 2021 a cumpli 30 
aniversario. Sandra R. Maduro kende dia 14 di januari 2020 
a cumpli 30 aniversario. Maria G. Louwe kende dia 24 di 
augustus ultimo a cumpli 30 aniversario y Richard D. Dabian 
kende dia 1 di januari ultimo a cumpli 30 aniversario. 


Director di Departamento di Finansa Sr. Werleman tambe a 
hiba palabra y a gradici nan tambe pa nan labor na e aparato 
publico y muy special na Departamento di Finansa. Tabata 
un rato hopi ameno pa comparti e algun experencia riba e 
trabaonan realisa na bienestar di nos Pais den transcurso di 
añanan. 


O 
tro siman diasabra, 4 di maart, Colegio Arubano lo 
tene un ‘open dag’. Di 9.00 te 12.00 e portanan lo ta 
habri pa tur hende cu kier cera conoci cu scol. Esaki ta in- 
teresante pa muchanan cu ainda no ta bin Colegio Aruba- 
no, pero cu den futuro lo kier bin e scol. Naturalmente, 
mayornan tambe ta bonbini. 
E ‘open dag’ ta particularmente pa tur mucha cu ta den 
klas 6 di scol basico, alumnonan cu ta den CB1 di mavo 
y cu otro aña por bay CB2 di havo/vwo, alumnonan cu ta 


den CB2 havo/vwo y otro aña ta bay havo 3 of vwo 3 y pa 
tur alumno di examenklas di mavo y kier sigui nan carera 
escolar na Colegio Arubano den havo 4 of vwo 5. 


Banda di e materianan lo mustra durante e ‘open dag’ 
actividadnan extra escolar. Lo tin diferente presenta- 
cion y un show di baile. Tambe lo tin oportunidad pa haci 
pregunta tocante tur cos relaciona cu scol. Ta priminti di 
bira un dia exitante. 


Minister Maduro ta felicita cinco empleado publico 


Cu a cumpli tres decada trahando na bienestar di pais Aruba 


Open dag na Colegio Arubano 

WILLEMSTAD - Un ciudadano di fam Plantijn (37 aña di 
edad) tabata diaranson ultimo den sala di corte acusa di 
a viola e ley di droga. Esaki a sosode riba e fecha 22 di 
november 2022 na momento cu autoridadnan a descubri 
cu el a planta un total di 1.114 planchi di marihuana, cu 
awendia nan ta yama Cannabis. 


Mas aleu autoridadnan a reis riba e mesun fecha ariba 
menciona, cu tambe 7.375 gram di marihuana den su poder. 
Finalmente a saca afo tambe cu e tabatin 10 gram di cocaina. 
E acusado Plantijn aki tabatin pa su defensa huridico 
abogado señor mr. A.K.H Ayubi. Pa Ministerio Publico 
presenta e keho y demanda di castigo tabatin fiscal señora 
mr. Eva Bos presente. E acusado reaccionando riba obser- 
vacionnan critico di hues mr. Sigmar Carmelia a sali bisa 
cu e droga ta pa uzo propio, pasobra e ta uza e ‘cannabis’ 
aki pa fria dolor na su curpa cu e zeta cu e sa produci. Hues 
a confronta Plantijn cu e hecho cu conocinan di dje mes a 
pone polisnan na haltura di manera cu a bay haci inves- 
tigacion na su cas y asina ey a gar’e cu e droganan. Mas 
aleu hues a sigui comenta cu e plantacion a coy e un forma 
bastante profesional. 
Pero mesora a surgi e pregunta si realmente mester produci 
asina tanto cannabis pa uzo propio. Plantijn a declara cu el a 
hay’e envolvi den un accidente di auto cu ta caus’e bastante 


problema, e ta sufri di e consecuencianan di e accidente. 
Pero Plantijn ya no ta hayando terapia mas di manera cu el a 
busca manera pa yuda su mes, e ta mescla e droga den otro, 
por ehempel cocaina cu awa etcetera. Na clinica Taams nan 
a bis’e cu e tin un ‘breuk’ y cu lo e mester opera, pero e oper- 
acion no a bay dor. Den sala di corte Plantijn a declara cu e 
kier cambia su bida, esey el a priminti su mama tambe, ta 
p’esey el a cuminsa cu e negoshi di labamento di auto. Hues 
a para keto na Plantijn su pasado cu husticia y a resulta cu 
na aña 2004 tambe el a cay cera y asina ey a bini padilanti 
cu e tin mas asunto cu el a hay’e den dje. Fiscal señora mr. 
Eva Bos a demanda un castigo di prizon di 36 luna di cua 9 
luna condicional y un periodo di prueba di 3 aña y guia di 
Reclassering. 


Abogado mr. Ayubi a para ampliamente keto na e circun- 
stancia di su cliente y a compara otro castigonan pa pose- 
sion di droga y a opina cu e castigo cu fiscal a demanda 
ta uno mucho halto. Hues mr. Sigmar Carmelia despues di 
a scucha tanto fiscal como abogado a conclui cu e idea di 
cultiva marihuana pa uza como un medio pa fria dolor no ta 
corecto, di e forma aki e ta sigur un acto castigabel. Hues a 
dicta e siguiente sentencia, 30 luna di prizon di cua 10 luna 
condicional, mara na un periodo di prueba di 10 luna y guia 
dor di Reclassering cu posibel intervencion di FMA. 


Pa malo of incompetencia 


Ambtenaarnan lo cobra overtime te dia 2 di maart proximo 


WILLEMSTAD - Otro luna gobierno lo paga ambtenaarnan 
cu no a cobra overtime den nan salario di e luna aki y tin 
hasta no a cobra salario mes. Esey te conclusion y mensahe 
cu sindicatonan a haya diahuebs cerca e Ministerio cu ta 
responsabel pa paga salario di ambtenaarnan. E ambten- 
aarnan principalmente di Cuerpo Policial pero tambe di otro 
dependencia a bin haya tende cu gobierno a comete un fout 
masha grandi cu e pago pasobra e autorisacion di un cos 
asina rutinario manera pago mensual no por a tuma luga pa 
falta di un decreto ministerial. 


Sindicatonan ta sinti cu gobierno a dicidi pa laga cos bay 
pega y cu dia 2 lo paga e miembronan y cu lo atende e asunto 
aki pasobra a apoderacion pa paga overtime no tabata regla 


na tempo. 
E opinion general durante e reunion di sindicatonan diahuebs 
ta cu e cos aki ta inaceptabel cu no a manda e documenta- 
cion na tempo y no por t’asina cu dos dia cu fecha di pago 
ta yega, funcionarionan di gobierno y di finansa no a ricibi 
e decreto ministerial di aprobacion dje pago. 


Y esey sigur no ta aceptabel pa hende cu a traha di dia y 
anochi pa proteha comunidad y tin cu paga nan debenan fin 
di luna y a keda shushao pasobra e ambtenaarnan ta actua 
di mala fe fayando cu nan deber. Curioso ta cu gobierno 
semper ta grita di “no work no pay” pa “no pay no work”. 
Tur esaki ta den un situacion cu fin un fayo grave di personal 
cu ta pone cu polis mester traha overtime kier of no kier. 


Plantijn condena na 30 luna di 
prizon pa transportacion di droga 

WILLEMSTAD - Un ciudadano cu e inicial H.S a aparece 
den sala di corte diaranson, acusa di a exporta 34.700 gram 
di cocaina den un container. Pa su defensa e ciudadano aki 
tabatin abogado mr.John Loth. E intento pa manda droga pa 
exterior a sosode dia 10 di october 2022 y ta asina cu entre 
e carga tabatin un frishider den cua e droga tabata scondi. 
Polisnan a laga un cacho controla y a bin saca afo cu neta- 
mente den e frishider, parti patras, e droga tabata empaketa 
y scondi. Varios pakete tabatin lora den plastic, den cua e 
puiro blanco cu un holo skerpi, indicando cu posiblemente 
ta trata aki di cocaina. Laboratorio ADC a confirma cu esey 
enberdad ta e caso. 
E transport aki tabata riba nomber di e acusado H.S, pero 
segun e persona aki, e no sa absolutamente nada di e droga, 
aunke ta e ta esun cu a paga tur gasto (e suma di Nafl. 
8000,— a keda menciona). E container tabata destina pa 
Planetenlaan den Dordrecht. Diaranson durante tratamento 
di e caso a parce como si fuera ta un compania na Sero 
Loraweg tabata encarga cu e transport di e contenido y cu 
e acusado H.S mes no tabatin nada di haber. El a unica- 
mente huur e cas, situa den e bario Sun Valley, for di unda 
e container mester a sali pa manda exterior, anto tambe el 


a cubri e gastonan di transport di e container. E acusado 
H.S. na diferente ocasion durante e interogacion a haci uzo 
di su derecho pa keda keto. Diaranson ultimo sinembargo, 
manera el a declara, el a dicidi di papia e berdad una bes 
cu e ta dilanti di hues. E acusado H.S a duna di conoce cu 
mester puntra Juny Martis pa responsabilisa un kier otro. 
Fiscal a bisa cu tin hopi hende na Corsou cu yama Juny y 
pa tal motibo no ta sigur cu lo por haya Juny. E acusado 
e ora ey a bisa cu e sa na unda Juny Martis ta biba y e ta 
dispuesto pa bay cu polis y mustra. Hues a sigui puntra e 
acusado si e ta dispuesto enberdad pa yuda localisa Juny y 
esaki el a confirma, añadiendo cu e ta preocupa pa repre- 
saya contra su famia. 
Abogado mr. John Loth den e defensa a mustra cu su cliente 
no ta esun cu a empaketa e container, como tal no por ta 
considera esun responsabel tampoco. Mas aleu a bini padi- 
lanti cu na varios otro ocasion den pasado H.S a hay’e cu 
husticia caba, entre otro na aña 2010, na aña 2012 pa 
posesion ilegal di arma di candela, na aña 2013 pa falta- 
mento cu e ley di droga, anto na aña 2014 pa extorcion 
comete. Finalmente a keda cu lo wanta cu tratamento di e 
caso aki pendiente e buskeda di Juny Martis. 


WILLEMSTAD - Banco di Caribe ta informa cu malhechornan 
a conecta e number di telefon 511 1919 na Whatsapp pa 
nan por haci yamada na nomber di banco pa haya informa- 
cion personal. E number aki ta pa cliente por yama pa asis- 
tencia pa asunto di ATM y tarheta di debit, despues di ora di 
oficina. 
Banco di Caribe no tin servicio di Whatsapp conecta na e 
number aki y no ta yama niun cliente via di e number aki. Na 
momento cu ricibi un yamada di Whatsapp (WhatsApp call) 
via di e number aki, Banco di Caribe ta pidi pa no contesta e 
yamada aki y no duna niun informacion na e persona dado 
caso a contesta toch. 


Banco di Caribe ta pidi tur hende pa ta alerta pa e tipo di 
accionnan aki y ta duna como conseho pa aplica tur medida 
di proteccion, incluyendo esun di autenticacion di dos factor 
pa Whatsapp. 


Banco di Caribe ta haci nan maximo esfuerso pa evita maloso 
di nan servicionan y ta conta cu cooperacion di un y tur pa 
logra para e tipo di accionnan aki. 


Banco di Caribe cu anuncio importante 


No contesta yamada di ‘WhatsApp’ via di e number 511 1919 


Tratamento di caso a wanta, corte 
ta bay busca Juny Martis prome 

Fortaleza Pa Famia 


BIN cerca Mi tur cu ta cansa y carga, y lo Mi duna boso sosiego. Tuma mi yugo riba boso. Y siña di Mi,pasobra Mi ta 
manso y humilde di curason, y boso lo haya sosiego pa boso alma. Pasobra mi yugo ta facil y mi carga ta lihe (Mateo 
11:28-30). 


Nos tur mester ta imitadonan di Hesus, pa asina nos por bira discipelnan di Hesus, pa e bida y amor di Hesus por refleha 
den nos, pa hende por mira Cristo Hesus den nos y desea pa nan tambe por comberti na Hesus y haya bida eterna. 


Ningun tipo di orguyo, y capricho no ta obra pa bon den nos bida, specialmente ora ta un asunto di Famia, pa nos no 
keda mara riba algo, keda venga, of trata di tene otro abao, of no pordona,pasobra esey no ta di Dios. E aire negativo cu 
ta supla riba mundo henter, ta invadi hogar y nos mester ta alerta, pa nos no imita e mundo, pero imita Cristo kende ta 
manso y humilde. 


Berdad cu nos mester para firme contra pica, pasobra Dios ta stima hende y ta odia pica, pasobra capricho y un curason 
cu no kier arepenti (Romanos 2:5) ta pone hende rechasa Dios, y ta montona furia di Dios contra hende. Dios ta bati na 
nos porta y bisa pa bandona pica, y hende ta busca tur excuus y defensa pa keda biba den pica. 


Den 2 Timoteo 4:3+4 ta bisa: Ma e Spirito Santo ta bisa claramente cu den e ultimo temponan algun lo cay for di fe, 
door di paga atencion na spirito engañoso y doctrina di demoño .Pa medio di e hipocresia di gañadonan, kende nan mes 
consenshi a wordo kima como si fuera ta cu hero cayente esaki . 


Nos tin cu publica bon cla pa tur hende sa y realisa e gran berdad cu tur locual ta contra e Berdad di Dios,y cu ta resisti 
contra Dios,aunke con bunita e por mustra, y aunke cuanto hende ta apoya,aunke ley por wordo cambia e ta keda Pica. 
Pasobra maldad kier domina, y nos mester ta alerta pa no participa, ni tampoco sostene. 


Un mayor mester coregi su yiu, e mester disciplina su yiu, pa asina e yiu lanta den bon caminda, si e mayor no haci esey, 
mañan cu Dios kier e mes lo lamenta, y cada dia cu nos tarda pa coregi y pone disciplina riba nos yiu, e comportacion di 
e mucha ta bira pio. 


Bendiciona ta e hende cu semper tin temor, ma esun cu ta haci su curason duro, lo cay den calamidad (Proverbionan 
28:14). 


No uza caracter fuerte contra bo mesun sanger, pasobra esey no ta di Dios, si un hende haci algo y e demostra arepen- 
timento, semper nos mester ta cla pa pordona mescos cu Dios ta pordona nos. 


Tene cuenta cu locual ta para skirbi: 
Esaki mi ta bisa anto y ta afirma hunto cu Señor, pa boso no cana mas, mescos cu pagano nan tabata cana, den e banidad 
di nan mente, siendo tapa cu scuridad den nan comprendemento, exclui di e bida di Dios, pa motibo di ignorancia cu ta 
den nan, pa motibo di duresa di nan curason (Efesionan 4:17-19). 


E tempo a yega pa nos pone un banda e hende bieu cu ta wordo corumpi cu pasion engañoso, y pa nos wordo renoba 
den e spirito di nos mente, y pa bisti di e hende nobo, cu a wordo crea segun Dios, den husticia y santidad berdadero. 
Capricho, Caracter fuerte,Falta di pordon y Duresa di curason, ta haci daño na nos bida spiritual, y nos Famia. 


Sinceramente, Pastor Marcel Balootje 


Capricho, caracter fuerte, nenga di 
pordona, ta comportacion carnal 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu inmenso dolor na nos curason nos 
ta anuncia fayecimiento di nos tata, 
compañero, abuelo y bisabuelo stima 


Gilberto 
van der Biezen 
Cariñosamemte yama “Betto” y pa tur su 
nietonan stima “Papa” 
* 19/11/1934 – † 22/02/2023 


Na nomber di su: 
Mayornan: 
† Justiniano y †Felicia Kock-Van der Biezen 


Defunto Esposa: 
†Vera van der Biezen-Figaroa 
Su Compañera di Bida cu a Stime y Cuide: 
Martilia “Rika” Colina 


Yuinan: 
Aisa van der Biezen 
Ewald van der Biezen y Linda Geerman 
Everard “Gil” y Rosa van der Biezen 


Manera Yuinan: 
Dinora Dirks 
Rustico Dirks 
Michael Dirks 


Nieto & Nietanan: 
Aishly Tromp & Serghio Jansen, Chesly Tromp, 
Tacey y Jonas Gampig 
Thalysha van der Biezen, Aron van der Biezen & 
Yeesam Tam, Tanneesha van der Biezen, Brigitte 
van der Biezen 


Bisanietonan: 
Arzion van der Biezen y Ayla Jansen 


Rumannan: 
Hypolita Dijkhoff y Famia 
†Heronimo “Momon” van der Biezen 
Filomena “Mena” y†Fabian Flanegien – van der 
Biezen y Famia 
Epifanio “Fanny” y Maria Hill -van der Biezen y 
Famia 
†Jacobo van der Biezen 
Tina van der Biezen 
Benito “Mito” y Sharina Hernandez -van der 
Biezen y Famia 
Sylvia van der Biezen y German 


Suegronan: 
† Geraldo y †Theodosia Figaroa 


Swa y Cuñanan: 
Margo Kock-Figaroa y Famia 
†Pedro Figaroa y Famia 
†Stephanus Figaroa y Famia 
†Doya Bermudez y Famia 
Filomena Orman y Famia 
†Emiterio Webb y Famia 
†Helena Figaroa y Famia 
Christina “Pina” Figaroa 


Tanta & Omonan, Sobrino & Sobrinanan, Primo & 
Primanan, Ihanan 


Un Prima hopi stima pa e famia: 
Vera Werleman -Figaroa y Famia 


Amiganan di Cas: 
Maria Dijkhoff-Henriquez 
Greta Koolman, Esposo y rumannan 


Famia: 
Van der Biezen, Figaroa, Kelly, Colina, Tromp, 
Dirks, Gampig, Kock, Jansen, Dijkhoff, Geerman, 
Hernandez, Flanegien, Werleman, Tam, Hill, 
Webb, Orman, Bermudez, Rozenberg, Bremo, 
Becker, Boekhoudt y Franken 


Nos ta pidi disculpa si den nos momento di 
tristeza nos por a lubida di menciona algun 
nomber di famia. 


Acto di despedida y entiero lo tuma lugar 
Diaranson 1 di Maart 2023 di 9:00 a.m. – 11:00 
a.m. na misa Santa Anna na Noord despues sigui 
pa Santana Santa Anna. 
Ta lamenta cu despues di entiero no ta ricibi 
bishita y condolencia na cas 


PA SEMPER NOS LO STIMA PAPIE / PAPA 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras 
keda bunita y 
Laga esakinan termina den tur buniteza. 
Cado Wever. 


Cu dolor na nos curason, nos ta anuncia 
fayecimento di nos ser stima: 


Eusebia 
Kelly-Boekhoudt 
*14-08-1929 - †23-02-2023 


Acto di entiero lo wordo anuncia despues 


D 
epartamento di Aduana ta infor- 
ma/recorda tur importador di air- 
co inverter split unit cu desde 1 april 
2023 tur certificado cu wordo entrega 
na momento di haci declaracion mes- 
ter ta cumpli cu ≥12 EER (BTU/Whr) of 
ΩΩR (Watt/Watt) 3,5 pa por bin na re- 
marke pa e tarifa di 2% manera referi 
den e maneho di Gobierno. 


Aduana no lo acepta certificado nan cu 
ta referi solamente na SEER. E ultimo 
aki no ta alcaso pa haya e tarifa di 2%. 


Departamento di Aduana ta pidi tur 
importador pa tuma bon nota di e infor- 
macion comparti. 


Departamento di Aduana ta informa importadornan 
Rekisitonan pa tarifa di 
airco inverters split unit 

Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu profundo sentimento y memoria carga 
cu dushi momentonan, nos ta anuncia e 
fayecimento di nos kerido, pareha, tata, opa, 
ruman, tio, primo, sua y amigo: 


Jaime 
Dionisio Coeriël 
*3 di oktober 1934 - †17 di februari 2023 


Na nomber di su: 
Pareha: 
Ingrid Croes 


Yiu: 
Xiomara Gysbertha- Coeriel y 
Gurtni Gysbertha. 


Yiunan di criansa: 
Maria Thompson y 
Manuela Thompson. 


Rumannan: 
Mirna y Kiki Aniceta 
vda. Stella Faneyte 
Ericio Coeriël 


Nietonan: 
Anais Kirindongo-Mogen y Gerald Mogen. 
Jeancarlos Kirindongo y famia. 
Alexander Gysbertha. 
Chaiska Cijntje- Gysbertha y Abdi Cijntje. 
Naemi Gysbertha. 


Nieto di criansa: 
Sueallen Hassell 


Bisanietonan: 
Nathaniel, Ti-pharmy, 
Safira, Aidan, 
Amiah y Jeancaelen. 


Demas famia: 
Adele Oster y famia 


Primo(a)nan, subrino(a)nan, sua y cuñanan, 
ihanan, conocirnan/amigo(a)nan di cas di 
Partido AVP, bisiñanan, amigo(a)nan cu ta hopi 
pa menciona y demas famia. 


Su dokter di cas: 
Usha Ramcharan 


Ex-coleganan di Prison Koraal Specht 
Personal di Cas di cuido Oasis y Betesda 


Nos disculpa si den nos tristesa nos por a lubida 
algun famia. 


Ta invita demas famia, bisiña, amigo- y 
conocirnan, pa e acto di despedida cual lo 
tuma lugar diasabra, 25 di februari 2023, for 9 
or pa 11 or di mainta na Aurora Funeral Home. 
Cremacion lo tuma lugar den seno familiar. 


Oportunidad pa condolencia lo ta diabierna, 
24 di februari 2023, for di 7 or pa 9 or di anochi 
na Aurora Funeral Home. 


Ta lamenta cu despues di despedida no ta ricibi 
bishita di condolencia na cas. 


Ki alegria, ora nan a bisa mi: 
“Ban cas di Señor!” 
I awor, ata mi aki para na bo porta Señor. 
Salmo 122 


Cu hopi tristeza pero conforme 
boluntad di DIOS, nos ta anuncia 
fayecimento cristian di: 


Teresita de Cuba 
Mihor conoci como 
“Chita”, “Treesje” of “Tere” 
*23-8-1933 - †19-2-2023 


Na nomber di su 
Mayornan: 
†Pablo de la Cruz de Cuba y †Ursela de 
Cuba Figaroa 


Rumannan: 
Lucia Leest de Cuba y †Dominico Leest 
†Agnes de Cuba 
†Nicolaas de Cuba y †Rica de Cuba 
†Aloysio “Louis” de Cuba 
y demas rumannan de Cuba 


Prima- y primonan 


Sobrina- y sobrinonan: 
Diana Maduro Leest y Eddy Maduro 
Franklin Leest y Lourdes Leest Maduro 
Lillian Leest 
Irene de Cuba y Quito Nicolaas 
Alice de Cuba 
Margareth de Cuba 
y demas subrina y subrinonan 


Sobre sobrina y sobre sobrinonan: 
Luzdary Patterson Leest, Nathan Patterson y 
Nico Patterson 
Solmaita Yarzagaray Leest y Eltienne 
Yarzagaray 
Ernand Maduro, Giandra Maduro Dijkhoff, 
Eliyah, Theon y Xeric Maduro 
Naomi Lanoy, Leandro Angela, Chanelle 
van de L’isle y Allyzee Angela 
Abigail Lanoy 
Nora Godfried y famia 
Wladimir Nicolaas y famia 


Rosie 


Ayudante na cas: 
Sra Laly 


Bisiñanan, amistadnan y conocirnan 


Demas famia: de Cuba, Figaroa, Leest, 
Maduro, Nicolaas, Patterson, Yarzagaray, 
Dijkhoff, Lanoy, van de L’isle, Angela, 
Godfried, Franken, Giel, Tromp, Dongen y 
Ras. 


Acto di entiero lo tuma lugar diasabra 25 di 
februari 2023 for di 2’or pa 4’or di atardi na 
Misa Sta Anna na Noord, despues lo sali pa 
santana catolico na Noord. 


Disculpa nos si den nos tristeza nos por a 
lubida un of mas famia. 
Despues di entiero no ta ricibi bishita di 
condolencia na cas. 


E circulo di bida ta completo. 
Banda di nos mayornan, 
bo a yuda forma nos hogar. 
Bo a cuida nos for chikito y na nos turno nos a 
cuida di bo te na bo 
ultimo rosea. 


No ta keda nada otro cu 
un gratitud inmenso pa tur loke 
bo a nifica pa nos, p’asina tanto aña. 


Cu dolor na nos curason 
pero conforme cu Dios su boluntad 
nos ta anuncia fayecimento di: 


Lucia Gerson Lamiz 
Pa nos cariñosamente yama: ”Tia” 
* 4 di maart 1941 † 21 di februari 2023 


Den nomber di su famia na Aruba: 
Olga 
Gershwin 
Tai Foo 
Atan Jr. y Marushka 
Sarah-Isabel, Silvia-Andrea Lucia, Nicolas 
Emilio y Alva 


Elsa cu a yuda nos cuida Tia cu hopi cariño 


Famia Gerson Lamiz na Republica Dominicana. 


Specialmente su ruman Ana Rita, cu tanto el a 
stima. 
Palabra di danki na Trinity Quality care service, 
O’Neill Romero, 
Dr. Yagua y Huisartsenpraktijk HOED. 


Ta invita famia, Amistad y conocir pa un acto 
di despedida cu lo tuma lugar: Diasabra 25 di 
februari 2023 entre 9’or y 11’ or di mainta na 
Royal Funeral Home. Di 10:30 pa 11’or di mainta 
lo tin un respons. Lo crema nos Tia den ceno 
familiar 


Tia a siña nos un oracion cu nos a resa tur anochi 
hunto: 
Angel de mi guardia 
Dulce compañia 
No me desampares 
Ni de noche, ni de dia 
No me dejes solo 
Que sino me perderia 
Que me acompañen siempre 
Jesus, Jose y Maria. 


Cu nos Tia Bella sosega na paz. 


“Dios ta amor... y amor ta Dios, maske mi no ta 
na e mundo aki, tur dia lo mi ta banda di boso 
Curazon, mi por stens di loke Señor ta hasi” 
Salmo 33 


Cu dolor na nos curason, nos ta participa 
fayecimento di nos ser stima: 


Teófilo J. Ruiz 
Cariñosamente yama “Papa Folo of Omo Folo” 
*05-03-1940 - †24-02-2023 


Acto di entiero lo wordo anuncia despues 


